# Eesti Rahva Muuseum

# Küsimusleht nr. 186

# Maakooliõpetajad ja nende elu Eesti Vabariigi (1918 - 1940) ajal

Maal töötavad õpetajad on alati etendanud erakordselt tähtsat osa Eesti kultuurielus. "Kooliõpetaja" oli eesti taluinimesele paljudes küsi­mustes vaieldamatuks autoriteediks ja kindlasti mõnes suhtes ka eeskujuks. Teisest küljest õpetaja kui haritlane ja vahel ka mitte kõige jõukam inime­ne, pealegi "võõras", mujalt pärit inimene, tekitas teatavat võõrastust. Ta ei olnud selline nagu enamik külainimesi ning selletõttu eristus ülejäänu­test. See tähendas ka seda, et õpetajaid, nende eluviisi, käitumist jmt. pandi tähele ja arutati rohkem kui keskmise külainimese oma. Oma erialatöö tõttu oli ta küllalt olulisel määral seotud suure hulga lastega, kes tegid oma tähelepanekuid õpetaja kohta ja rääkisid sellest omavahel ning ka ko­dus .

Küsimuskava abil tahame saada andmeid selle kohta, kuidas tolleaegsed õpetajad ise näevad/mäletavad oma toonast elu. Kui küsimustele vastavad mitteõpetajad, selgub ka, kuidas küla suhtus õpetajasse. Sellepärast on küsimustik jagatud kahte ossa: A-osale palume vastata neil, kes ise sel ajal õpetajad ei olnud ja B-osale õpetajatel.

Vastaja isikuandmed;

\*ees- ja perekonnanimi,

\*sünniaeg, \*sünnikoht,

\*praegune elukoht,

\*sotsiaalne päritolu (talupoeg, sulane või muu palgatööline maal, käsitöö­line, ettevõtja, tööstustööline, haritlane jne.)

\*praegune sotsiaalne seisund.

A.

1. Millises koolis õppisite ja mida mäletate sealseist õpetajaist? Kas nende hulgas oli mõni eriti silmapaistev inimene, kellest külas eriti lugu peeti/ miks peeti? Palun kirjutage temast/ neist lähemalt.
2. Kirjutage, kuidas teie kandis üldiselt õpetajatesse suhtuti või sõltus see täielikult inimestest. Kas ja kui palju ning milles võeti õpetajatest eeskuju.
3. Kuidas suhtusid õpetajasse koolilapsed? Kas ja kuivõrd oli õpetaja nende jaoks autoriteet? Kui võimalik, kirjeldage mõnda olukorda, kus suhtumine õpetajasse eriti selgelt ilmnes.
4. Kirjeldage lähemalt õpetaja(te) tegevust väljaspool kooli kohaliku kul­tuurielu edendajana (kui see nii oli).
5. Mille poolest erines(id) õpetaja(d) teistest kohalikest inimestest (kui erines(id))? Kirjeldage õpetaja rõivastumisstiili ning seda, mille poolest see eriti lahknes tavalisest rõivastusmoest teie kandis. Kuidas üldse suh­tuti õpetaja rõivastusse? Kas peeti mõnda asja, mis teiste puhul oli ehk lubatav, õpetajale mittesobivaks? Miks?
6. Kas on võimalik esile tuua erinevusi õpetaja käitumise ja suhtlemisstii­li ning külainimeste käitumise vahel? Milliseid?
7. Kirjeldage lähemalt õpetaja elamist (maja, korter, selle sisustus). Milliseid erinevusi mäletate selles võrreldes oma kodu või teiste külaini­meste elamisega?
8. Kuipalju ja mida teati õpetaja isiklikust elust ja kuivõrd sellest huvi­tuti?

9. Kui õpetajasse suhtuti "lihtinimestega" võrreldes kuidagi eriliselt, siis milles see väljendus?

10. Kes kuulusid õpetaja(te) suhtlusringi ning millised vastastikuse läbi­ käimise viisid?

11. Kas suhtumises õpetajasse omas mingit tähtsust asjaolu, et ta oli/ ei olnud kohalik inimene? Milles see väljendus?

B.

1. Kus ja millises koolis saite õpetaja hariduse? Kui Te pole õpetajaks õppinud, siis kirjeldage, kuidas Te oma ametiga toime tulite.
2. Kirjeldage õpetajakoha saamist ja selleks vajalikke toiminguid. Kas Teie arvates oli õpetaja koha saamine lihtne või nõudis see enda tõsist kokku­võtmist (osavõtt võistlusest vabale kohale)?
3. Kuidas Te hindate kohalike inimeste suhtumist õpetajaisse üldse ja isik­likult Teisse? Kas Teie meelest oli tähtsust õpetaja päritolul (kohalik/ mujalttulnu, rikas/ vaene, mees/ naine jne.)?
4. Mil määral mõjutas inimeste suhtumist õpetajasse tema autoriteet kooli­laste hulgas või oli see vähetähtis ning olulisemad olid muud omadused ning asjaolud (millised)?
5. Kirjeldage lähemalt oma sisseelamist kohalikku ellu (kui Te polnud koha­lik) ja tooge esile need asjad, mis Teid selles kõige enam aitasid/ takis­tasid.
6. Kirjeldage oma elamist (korter, maja, sisustus jmt.) ning majapidamist (kas Teil oli kasutada maad, milleks seda kasutasite, kas pidasite loomi, kust hankisite peamised toiduained jne).
7. Kirjutage oma perekonnast. Millest lähtusite abikaasa valikul? Kas pidi­te oma elustiili pärast abiellumist palju muutma, kui jah, siis miks?
8. Kas tol ajal peeti loomulikuks, et kooliõpetaja oleks ka kohaliku kul­tuurielu eestvedajaid ning kas see tähendas, et õpetaja lihtsalt pidi tege­ma teatavaid asju (olema laulukooris/ pasunakooris või isegi seda (neid) juhtima, tegema näitemängudes kaasa või neid lavastama jne) või sõltus kõik konkreetsest õpetajast endast?
9. Kas Teie meelest olid tolleaja maaõpetajad tõelised kultuuritegelased ning kuidas Te ses suhtes hindate oma tegevust? Kas teate tolleaegsete õpetajate hulgas ka selliseid, kes leidsid, et neid on palgatud koolitööks ning muu kultuuritegevus/ seltsitegevus ei puutu neisse?

10. Võrrelge, palun omaaegsete ja praeguste õpetajate taset (erialaoskused, üldine kultuuritase, töötahe jmt) ning ka tähtsust maakoha kultuurielus/elus üldse.

Eva Eek

Heiki Pärdi